Margrete Auken (SF), 2003-05-27:
Så vidt jeg kunne høre, havde de da et meget bedre tal end vores.
Selv når det ikke var gået godt for den vision, de havde, så er det tal da meget bedre end vores.
Det vil jeg da godt lige bede hr. Per Dalgaard bekræfte.
Nu har jeg ikke papiret foran mig her, men det var da et flot tal
sammenlignet med vores.
Det er da klart, at man kan gøre meget mere, og jeg mener også, at indsatsen over for de unge bilister er en vigtig del af det og også noget af det, man skal snakke om, men så længe man ikke for alvor vil gøre noget ved deres forældre, så er det altså svært at overtale de unge til at mene, at det skal tages alvorligt.
Prøv at læse skildringen, når politiet fortæller om, hvordan det er at komme og berette for familien om, at der er nogen, der er blevet slået ihjel i trafikken.
Det er simpelt hen helt ufatteligt, at vi ikke i Danmark gør det stik modsatte af det, vi er i færd med nu, nemlig bruger kræfter, opmærksomhed og viden på at få ulykkestallet ned. Der er faktisk sket en ganske voldsom forråelse af det danske samfund.
Jeg tror ikke specielt, det er kørekulturen.
Jeg tror ikke, den er blevet ret meget værre, men det er holdningen til det her, som er blevet meget, meget værre.
175 mio. kr. er faktisk mange penge.
Man får ikke noget for dem.
Jo, det, man får for dem, er øget forurening og øget støj på trods af, at begge dele skulle gå ned ifølge de målsætninger, som også denne regering har sagt den har, og så får vi altså som sagt de fortvivlende flere ulykker. Jeg sad i forbindelse med forberedelsen til det her i dag og rodede i mine bunker om færdselssikkerhed og fandt der en artikel fra Motor.
Motor har den idé, at folk, der ikke længe har været medlemmer af færdselsarbejdet, tror, at Motor altid bare har været sådan fartfanatikere.
Det er nu noget, de er blevet.
Der var en artikel, som fulgte op på et møde, der var i Rådet for Større Færdselssikkerhed, hvor Australien fortalte om deres automatiske hastighedskontrol på hele vejnettet, altså delstaten Victoria i Australien.
Der fortalte Victoria-politiets politikommissær, John Bodillo, tror jeg han hedder, hvor meget det faktisk havde betydet, at man havde gjort det her.
Der var masser af sparede menneskeliv, masser af sparede penge og en helt anden holdning til det her.
Når jeg siger sparede penge, mener jeg ikke bare de penge, man kunne spare på at lade være med at lave de der fjollede ombygninger, men hver ulykke koster ud over sorg og lidelse samfundet enorme summer.
Det er virkelig en pengemaskine.
Der er der mange penge at hente hjem, hvis vi får folk til at køre langsommere, og det skulle jo være det, der var formålet med det.
Men det er jo ret tydeligt, når vi går ned i den her lov, at der er mange kønne ord om øget kontrol - nej, ikke om øget kontrol, det er der ikke, men om skærpede straffe og sanktioner.
Man kan køre rundt andre steder i Europa, hvor der også står skilte, og der står 80 km, der står sådan og sådan, og det er der jo ingen, der tager sig af, f.eks. i Belgien, for der er ikke nogen kontrol på det sted.
Holdningen er, som den er hos flertallet her i Folketinget, at det jo strengt taget er lige meget.
Men jeg tror ikke på - det vil jeg meget, meget, meget gerne have uret i - at der kommer skærpet kontrol.
Heller ikke, hvor der er 110 km/t. og 90 km/t., det tror jeg simpelt hen ikke på.
For det er vitterlig imod alt, hvad regeringen har sagt i den her sammenhæng.
Den skærpede kontrol har man afvist, skønt den kan laves.
I et af svarene står der, at man vil have sådan nogle store afgrænsnings- og definitionsproblemer.
Jeg ved ikke, hvad det er for nogle afgrænsnings- og definitionsproblemer, man vil have, hvis man skal til at bruge den automatiske hastighedskontrol, som man kan lave ifølge gældende lovgivning.
Der er teknik til det.
Vi ved det fra de lande, der bruger den, altså ubemandede kontrolstationer.
Hvis man kun vil lave det ved vejarbejde, får man jo dermed også signaleret til trafikanterne, at det kun er ved vejarbejde, man behøver at overholde grænserne.
Alle de andre steder kommer der den holdning, som generelt er, at grænserne er vejledende.
Hvis regeringen nu gik ind og tog alle vores ændringsforslag, kunne det jo blive en drøm af en lov.
Der er gode ting i regeringens forslag, bestemt.
Hvis man så bare gik ind og sagde, at nu gør vi det, for vi følger op: Det her skal ikke blive en lov om flere dræbte, det her skal blive en lov om færre dræbte og om bedre trafiksikkerhed.
Bare man simpelt hen fjernede øgningen af hastighedsgrænserne og satte alt det andet ind, altså forlenede det med en automatisk kontrol, så ville vi stå i en helt anden og meget, meget, meget, meget god situation.
Det er jo forfærdelig sørgmodigt og egentlig helt ufatteligt, at der er så meget fritgående kynisme, som vi oplever i den her sag, så det ikke er det, man gør.
At vi ikke siger, at vi som minimum har som mål at komme ned på svensk niveau.
Nu ved jeg godt, at det er det mest ambitiøse mål, man kan nå, men det skulle da bare mangle, at Danmark ikke siger, at det er det, vi går efter.
Men vi nærmer os altså tværtimod Portugal i den her sammenhæng.
Det er sådan der, hvor holdningerne til det er på den måde her. Lad mig så også sige, at jeg godt lige vil henvise til den artikel.
Jeg tror, vi skal sørge for, at vi får den rundt.
Den er altså fra Motor nr. 4 fra 1995.
Jeg har i øvrigt mange gange i Færdselssikkerhedskommissionen prøvet at få Justitsministeriet, også dengang det lå i Trafikministeriet, til at reagere på det, få Rigspolitiet til at reagere på det; hvordan kommer vi videre med det her?
Det er stort set gået død hver gang.
Af en eller anden underlig grund vil man altså ikke følge ordentligt op på det, men vi bør nok få det gjort, så vi i hvert fald ved, hvad det er, regeringen iskoldt vælger fra.
Det er så gennemdokumenteret verden over, at øger man hastigheden, øger man også risikoen.
Det er fuldstændig faste tal, og der er jo lavet de mest makabre storskalaforsøg, men da også nogle vidunderlige, hvor man har nedsat hastigheden, og vi har set, at det absolut har den virkning, som vi har forudset.
Jeg vil meget anbefale, at man stemmer for ændringsforslagene, for så skal jeg juble og ikke sige andet end kønne ord om regeringen, i hvert fald i den her sammenhæng.